Ενισχύει τους ελέγχους των αλιευτικών δραστηριοτήτων, κυρίως μέσω χορήγησης αδειών για σκάφη της ΕΕ που αλιεύουν εκτός των υδάτων της ΕΕ. Εφαρμόζει ορισμένες από τις άδειες κράτους σημαίας της ΕΕ, οι οποίες απορρέουν από διμερείς αλιευτικές συμφωνίες της ΕΕ και περιφερειακές οργανώσεις διαχείρισης της αλιείας. Ενισχύει επίσης τους στόχους της κοινής αλιευτικής πολιτικής όσον αφορά τη βιώσιμη αλιεία, τον έλεγχο και τους κανόνες της ΕΕ για την αντιμετώπιση της παράνομης, λαθραίας και άναρχης αλιείας (ΠΛΑ). Άδειες αλιείας Ένα σκάφος της ΕΕ που αλιεύει εκτός των υδάτων της ΕΕ απαιτεί άδεια από τη χώρα της ΕΕ στην οποία είναι νηολογημένο ("κράτος σημαίας"). Η εν λόγω άδεια βασίζεται σε ένα σύνολο κοινών κριτηρίων επιλεξιμότητας που περιλαμβάνουν: διοικητικές πληροφορίες σχετικά με το σκάφος, τον ιδιοκτήτη του και τον πλοίαρχο· ένα μοναδικό αναγνωριστικό αριθμό σκάφους από τον Διεθνή Ναυτιλιακό Οργανισμό (ΙΜΟ), όταν αυτό απαιτείται από τη νομοθεσία της ΕΕ· έγκυρη αλιευτική άδεια· απόδειξη ότι το σκάφος δεν περιλαμβάνεται σε κατάλογο παράνομου αλιευτικού σκάφους (ΠΛΑ) που έχει εγκριθεί από περιφερειακή οργάνωση διαχείρισης της αλιείας ή/και από την ΕΕ. Κατά τη διάρκεια της περιόδου ισχύος, το οικείο κράτος σημαίας πρέπει να παρακολουθεί τακτικά εάν το σκάφος εξακολουθεί να πληροί τους όρους της άδειας. Πρέπει να διασφαλίζει ότι οι δραστηριότητες διεξάγονται στα ύδατα ενός αλλοδαπού παράκτιου κράτους με την άδεια του εν λόγω αλλοδαπού παράκτιου κράτους και κατόπιν πραγματοποίησης και επικύρωσης επιστημονικής αξιολόγησης, με επαλήθευση της βιωσιμότητας των αλιευτικών δραστηριοτήτων. Τα σκάφη της ΕΕ πρέπει να αλιεύουν το πλεόνασμα που καθορίζεται από το αλλοδαπό παράκτιο κράτος ή για τα αποδημητικά είδη και να τηρούν τους κανόνες που ισχύουν για τα είδη αυτά σε περιφερειακό επίπεδο. Μετανηολογήσεις Ένα σκάφος το οποίο έχει διαγραφεί από το νηολόγιο της ΕΕ για να μετανηολογηθεί σε χώρα εκτός ΕΕ κατά τη διάρκεια των 5 ετών που προηγούνται της αίτησης για άδεια - και το οποίο στη συνέχεια επιστρέφει στο νηολόγιο της ΕΕ - θα λάβει μόνο την άδεια εάν η οικεία χώρα της ΕΕ έχει ελέγξει ότι το σκάφος δεν ασκούσε δραστηριότητες ΠΛΑ και δεν λειτούργησε ούτε σε μη συνεργαζόμενη χώρα ούτε σε τρίτη χώρα που αναγνωρίστηκε ότι επιτρέπει τη μη βιώσιμη αλιεία. Δημόσιο μητρώο Το ηλεκτρονικό μητρώο αλιευτικών αδειών της ΕΕ θα συσταθεί με ένα τμήμα του προσβάσιμο από το κοινό. Το προσβάσιμο από το κοινό τμήμα θα περιέχει πληροφορίες σχετικά με το όνομα του σκάφους, τον αριθμό ΔΝΟ, τα στοχευόμενα είδη και την αλιευτική ζώνη. Η ΕΕ διαθέτει επί του παρόντος βάση δεδομένων στην οποία πρέπει να καταχωρίζονται όλα τα αλιευτικά σκάφη που φέρουν τη σημαία μιας χώρας της ΕΕ και είναι νηολογημένα σε έδαφος της ΕΕ. Από πότε εφαρμόζεται ο κανονισμός; Εφαρμόζεται από τις 17 Ιανουαρίου 2018.